b'\n_START_ARTICLE_\nS\xc3\xa9chu Sende\n_START_SECTION_\nTraject\xc3\xb2ria\n_START_PARAGRAPH_\nComen\xc3\xa7\xc3\xa0 com a poeta vinculat al Colectivo Po\xc3\xa9tico Ser\xc3\xa1n Vencello, formant part de la generaci\xc3\xb3 dels 90 i m\xc3\xa9s tard tamb\xc3\xa9 com un dels narradors de principis del segle XXI. Fou un dels fundadors del projecte editorial Letras de Cal, on publica el seu primer llibre Odiseas el 1998. Llicenciat en filologia galego-portuguesa, com a socioling\xc3\xbcista fou cofundador de la Cooperativa Tagen Ata, Lingua e Comunicaci\xc3\xb3n. El 2003 guanya el Premi Blanco Amor amb la novel\xc2\xb7la Orixe. El seu llibre de relats curts Made in Galiza (2007), en catal\xc3\xa0 La venedora de paraules, reb\xc3\xa9 el Premi Anxel Casal al Millor Llibre de l\'Any, concedit per l\'Associaci\xc3\xb3 d\'Editors Gallecs i fou tradu\xc3\xaft al kurd i al turc per l\'editorial Avesta, i al basc per l\'editorial Txalaparta. A m\xc3\xa9s, alguns dels seus textos han estat tradu\xc3\xafts al catal\xc3\xa0, rus, txec, croat, bret\xc3\xb3, sard, i asturi\xc3\xa0. _NEWLINE_L\'any 2010 publica el llibre il\xc2\xb7lustrat Animais, un conjunt de textos i dissenys que s\xc3\xb3n un himne a la vida natural i una den\xc3\xbancia al progr\xc3\xa9s mal ent\xc3\xa8s, des de m\xc3\xbaltiples registres, des de la ironia i l\'humor fins al surrealisme. El 2011 publica O ca\xc3\xa7ador de bruxas, una hist\xc3\xb2ria sobre la llibertat d\'expressi\xc3\xb3, el gallec exiliat Milo Chaos i el paraig\xc3\xbces de Dancing in the rain. _NEWLINE_Viagem ao Curdist\xc3\xa1m para apanhar estrelas, publicat el 2012, \xc3\xa9s un llibre de viatges il\xc2\xb7lustrat per l\'autor, que narra una aventura autobiogr\xc3\xa0fica al Kurdistan nord, a l\'estat turc, una aproximaci\xc3\xb3 a les emocions i a les experi\xc3\xa8ncies del poble kurd i al seu conflicte socioling\xc3\xbc\xc3\xadstic._NEWLINE_A l\'octubre de 2013 public\xc3\xa0 en l\xc3\xadnia quatre llibres il\xc2\xb7lustrats sobre quatre temes fonamentals en la seva obra: llengua, ecologia, igualtat de g\xc3\xa8nere i hist\xc3\xb2ria de Gal\xc3\xadcia. Os sonhos de Mar\xc3\xa9, un llibre il\xc2\xb7lustrat a partir del poema "Falar\xc3\xa1s a nossa l\xc3\xadngua", un cant vitalista a favor de la llengua gallega en la inf\xc3\xa0ncia. Duas noites na casa das bruxas \xc3\xa9s un skechtbook sobre O Courel i els seus valors naturals. Canguru, un llibre infantil sobre la igualtat de g\xc3\xa8nere. Os tesouros de Baronha, una esp\xc3\xa8cie de llibre de viatge al castro de Baro\xc3\xb1a. _NEWLINE_Ha treballat en publicitat social i, entre les seves creacions hi ha la campanya per a la Universitat de Vigo "Busco amante galego-falante", lema que es f\xc3\xa9u popular en un tema rock del grup musical Sacha na Horta. Un dels seus versos, "Eu nunca serei yo", fou transformat en tema punk pel cantautor O Leo i Arremec\xc3\xa1ghona!. _NEWLINE_S\xc3\xa9chu Sende tamb\xc3\xa9 \xc3\xa9s el creador del primer joc de rol en gallec, publicat pel Concello de Santiago i l\'Associaci\xc3\xb3 S\xc3\xb2cio-Pedag\xc3\xb2gica Gallega, com a activitat de dinamitzaci\xc3\xb3 del Correlingua, el 2002. _NEWLINE_El 2008 participa, a Barcelona, al final del proc\xc3\xa9s de pau entre els col\xc2\xb7lectius Latin Kings e \xc3\x91eta, en un taller de narracions personals amb els l\xc3\xadders de les organitzacions, juntament amb el poeta Celso Fern\xc3\xa1ndez Sanmart\xc3\xadn. El projecte es recoll\xc3\xad en el llibre col\xc2\xb7lectiu Unidos por el Flow. _NEWLINE_Tamb\xc3\xa9 \xc3\xa9s domador de puces en el Circ de Pulgas Carruselo, m\xc3\xa9s conegut com a Galiza Pulgas Circus._NEWLINE_Actualment \xc3\xa9s professor de llengua i literatura a l\'IES Marco do Camball\xc3\xb3n de Vila de Cruces.'